Διυπηρεσιακή Μονάδα Ελέγχου Αγοράς

Η ** Διυπηρεσιακή Μονάδα Ελέγχου Αγοράς** (**ΔΙ.Μ.Ε.Α.**) αποτελεί αυτοτελή μονάδα, απευθείας υπαγόμενη στον Υπουργό Ανάπτυξης με έδρα στη Γενική Γραμματεία Εμπορίου και Προστασίας Καταναλωτή με διοικητική και οικονομική υποστήριξη από το Υπουργείο Ανάπτυξης.

Είναι καθολικός διάδοχος του  του ν4497/2017 που υπαγόταν στο Υπουργείο Οικονομίας και Ανάπτυξης σε συνεργασία με το ΣΔΟΕ, τα Τελωνεία, της Ελληνικής Αστυνομίας, του Λιμενικού Σώματος, της Δημοτικής Αστυνομίας, του ΕΦΕΤ, της Επιθεώρησης Εργασίας και των Κλιμακίων Ελέγχου Λαϊκών Αγορών και Υπαίθριου Εμπορίου των Περιφερειών (ΚΕΛΑΥΕ), και ανέλαβε τα διακαιώματα και τις υποχρεώσεις του.

Η ΔΙΜΕΑ εδρεύει στην οδό Κάνιγγος 20, Αθήνα.

Σύμφωνα με ανακοίνωση του Διευθυντή Σπύρου Περιστέρη τον Ιούνιο του 2025, η υπηρεσία θα έχει στο μέλλον υπο τη διάθεσή της ένα ψηφιακό εργαλείο τεχνητής νοημοσύνης για την ανίχνευση παρανόμων ηλεκτρονικών πωλήσεων προϊόντων απομίμησης, τα οποία πωλούνται ως αυθεντικά. Το εργαλείο με ονομασία Nemesis, φέρεται να είναι υπό ανάπτυξη.

## Αποστολή και αρμοδιότητες
Η ΔΙ.Μ.Ε.Α ορίζεται ως *Αρχή Εφαρμογής* *Εποπτείας και Διαχείρισης* και έχει ως αποστολή την αντιμετώπιση του παράνομου εμπορίου, ηλεκτρονικού ή μη, της παράνομης απομίμησης προϊόντων, τη διασφάλιση της εύρυθμης λειτουργίας της αγοράς προϊόντων και της παροχής υπηρεσιών. Επιπλεόν στόχοι της είναι η διενέργεια ελέγχων ως προς την αντιμετώπιση του παράνομου εμπορίου, καθώς και η καταπολέμηση φαινομένων παραπλάνησης του καταναλωτή. Μέσω των οργάνων της επιβάλλει κυρώσεις για παραβιάσεις.

Η μονάδα και τα όργανά της έχουν την δικαιοδοσία να ζητήσουν εισαγγελική επέμβαση από τον κατά τόπο αρμόδιο Εισαγγελέα. Ειδικά όταν πρόκειται για άρνηση παροχής δικαιώματος εισόδου ή παρεμπόδιση των ελεγκτών της υπηρεσίας από το να εισέλθουν σε κάποιο χώρο (δημόσιο ή ιδιωτικό) κατά την διενέργεια του ελέγχου τους. Επι τούτου, οι ελεγκτές της υπηρεσίας δεν αποκλείεται να εξετασθούν ως μάρτυρες κατά τη συζήτηση δίκης στο ακροατήριο για τυχόν ανακριτικές πράξεις που ενέργησαν κατά την άσκηση των καθηκόντων τους.

## Συνεργασίες
Στο πλαίσιο των δραστηριοτήτων της, η ΔΙΜΕΑ συνεργάζεται επιχειρησιακά με την Εθνική Υπηρεσία Πληροφοριών, την Εθνική Αρχή Διαφάνειας, τη Γενική Διεύθυνση Καταναλωτή του Υπουργείου Ανάπτυξης, την Επιτροπή Ανταγωνισμού, αντίστοιχες υπηρεσίες της Ευρωπαϊκής Ένωσης (OLAF, EUIPO, EUROPOL) και άλλων κρατών και διεθνείς ενώσεις και οργανισμούς, όπως ο WIPO. Επιπλέον, συνεργάζεται με τη Γενική Διεύθυνση του Σώματος Δίωξης Οικονομικού Εγκλήματος (ΣΔΟΕ), τη Δημοτική Αστυνομία και τις υπηρεσίες του Υπουργείου Αγροτικής Ανάπτυξης και Τροφίμων. Η ίδια, έχει την ευχέρεια να συγκροτεί ομάδες εργασίας ή επιτροπές για θέματα αντιμετώπισης παράνομου εμπορίου ή/και του ηλεκτρονικού εμπορίου και ελέγχου της αγοράς. Μπορεί να συνάπτει και συμφωνίες ή μνημόνια συνεργασίας με άλλους δημόσιους ή ιδιωτικούς φορείς, όπως και έχει κάνει με τον Οργανισμό Βιομηχανικής Ιδιοκτησίας (Ο.Β.Ι.), την *Αρχή Προστασίας Διανοητικής Ιδιοκτησίας* του Υπουργείου Οικονομικών της Αλβανίας και τον φορέα *React: The Anti-Counterfeiting Network*.

## Περιορισμός αρμοδιοτήτων
Η ΔΙ.Μ.Ε.Α., οι οργανωτικές μονάδες της και τα μεικτά κλιμάκια ελέγχου δεν έχουν αρμοδιότητα στα προϊόντα που έχουν Ειδικό Φόρο Κατανάλωσης, γενικότερα Φόρο Κατανάλωσης, και τα προϊόντα για τα οποία η Ανεξάρτητη Αρχή Δημοσίων Εσόδων (ΑΑΔΕ) είναι αποκλειστικά αρμόδια. Επίσης, η υπηρεσία δεν είναι αρμόδια για τον έλεγχο της τήρησης της φορολογικής ή της τελωνειακής νομοθεσίας ή/και θέματα τα οποία έχει στην αρμοδιότητά της η ΑΑΔΕ. Όπως και ο έλεγχος υγιεινής και ασφάλειας των τροφίμων, ο οποίος δεν αποτελεί αρμοδιότητα της ΔΙΜΕΑ.

## Οργάνωση

### Διοίκηση
Διοικείται από έναν Διοικητή, τριετούς θητείας, ο οποίος είναι αρμόδιος για την εποπτεία και συντονισμό του έργου των Υπηρεσιών της ΔΙΜΕΑ. Ο ίδιος ορίζεται κατόπιν απόφασης του Υπουργού Ανάπτυξης.

### Οργανωτική δομή
Η υπηρεσία αποτελείται από τρεις διευθύνσεις:

* Τη **Διεύθυνση Συντονισμού και Διοικητικής Υποστήριξης**, η οποία με τη σειρά της αποτελείται από: 
** Τμήμα Συντονισμού και
** Τμήμα Διοικητικής Υποστήριξης.
* Τη **Διεύθυνση Διυπηρεσιακής Συνεργασίας για τον Έλεγχο της Αγοράς και την Αντιμετώπιση του Παράνομου Εμπορίου** με τρία τμήματα:
** Τμήμα Διπηρεσιακής Δράσης
** Τμήμα Ελέγχου Αγοράς
** Τμήμα Χημικών Αναλύσεων

* Τη **Διεύθυνση Διαχείρισης Δεδομένων, Στατιστικής Επεξεργασίας και Εποπτείας Ηλεκτρονικού Εμπορίου**, που διαρθρώνεται από δύο τμήματα:
** Τμήμα Διαχείρισης Πληροφοριών και Εποπτείας Ηλεκτρονικού Εμπορίου και 
** Τμήμα Ανάλυσης Δεδομένων.

### Δ/νση Συντονισμού και Διοικητικής Υποστήριξης
Η Διεύθυνση Συντονισμού και Διοικητικής Υποστήριξης είναι υπεύθυνη για τον γενικό συντονισμό του έργου όλων των Διευθύνσεων της ΔΙ.Μ.Ε.Α. και για την αξιολόγηση των δράσεων που πραγματοποιούνται στο πλαίσιο της αποστολής της. Στις αρμοδιότητές της περιλαμβάνονται η τήρηση μητρώου ελεγκτών και συνεργαζόμενων υπαλλήλων, η υποβολή προτάσεων για βελτιώσεις της νομοθεσίας και η εισήγηση εγκυκλίων και οδηγιών. Παράλληλα, μεριμνά για την εκπαίδευση και συνεχή κατάρτιση των ελεγκτών μέσω ενημερωτικών εγγράφων και προγραμμάτων επιμόρφωσης. Η ίδια παρέχει επίσης πλήρη διοικητική και γραμματειακή υποστήριξη στη Μονάδα (ΔΙΜΕΑ), διαχειρίζεται την αλληλογραφία και την επικοινωνία με άλλες υπηρεσίες και φορείς, οργανώνει συσκέψεις και εκδηλώσεις, και επεξεργάζεται καταγγελίες που διαβιβάζονται στις αρμόδιες υπηρεσίες. Επιπλέον, είναι αρμόδια για τον συντονισμό της κίνησης των ελεγκτικών κλιμακίων, την προώθηση υποθέσεων στις δικαστικές αρχές, την έκδοση εντολών ελέγχου, καθώς και την προετοιμασία απαντήσεων σε αιτήματα κοινοβουλευτικού ελέγχου και τη διεκπεραίωση συναφών δικαστικών θεμάτων.

### Δ/νση Διυπηρεσιακής Συνεργασίας για τον Έλεγχο της Αγοράς και την Αντιμετώπιση του Παράνομου Εμπορίου
Η Διεύθυνση Διυπηρεσιακής Συνεργασίας στελεχόνεται με δέκα υπαλλήλους των σωμάτων ασφαλείας της Ελληνικής Αστυνομίας (ΕΛ.ΑΣ.), δύο στελέχη του Λιμενικού Σώματος - Ελληνικής Ακτοφυλακής (Λ.Σ. - ΕΛ.ΑΚΤ.), και έναν υπάλληλο της Γενικής Διεύθυνσης του Σώματος Δίωξης Οικονομικού Εγκλήματος (Σ.Δ.Ο.Ε.).

Βασική αποστολή της είναι ο συντονισμός των δράσεων για την καταπολέμηση του παράνομου εμπορίου και η εποπτεία της αγοράς προϊόντων και υπηρεσιών σε συνεργασία με τις αρμόδιες ελεγκτικές αρχές σε τοπικό, περιφερειακό και εθνικό επίπεδο. Στις αρμοδιότητές της περιλαμβάνονται ο έλεγχος της τήρησης των κανόνων εμπορίας και διακίνησης προϊόντων, η συμμόρφωση των επιχειρήσεων με την κείμενη νομοθεσία περί προστασίας καταναλωτή, η οργάνωση και εκτέλεση επιχειρησιακών σχεδίων και η συγκρότηση μικτών κλιμακίων για τη διενέργεια ελέγχων. Επίσης, έχει την ευθύνη της δειγματοληψίας, δέσμευσης ή κατάσχεσης προϊόντων που παραβιάζουν τη νομοθεσία, της αντιμετώπισης έκτακτων κρίσεων στην αγορά και της επεξεργασίας καταγγελιών. Η Διεύθυνση μεριμνά για την καταγραφή και αξιολόγηση των αποτελεσμάτων των ελέγχων, την επιμέτρηση παραβάσεων και προστίμων, καθώς και για τη σύνταξη σχετικών εγγράφων προς τις αρμόδιες  της ΑΑΔΕ. Εξετάζει ενδικοφανείς προσφυγές και ενστάσεις, ενώ παράλληλα υποβάλλει στοιχεία και αναφορές στις λοιπές Διευθύνσεις της ΔΙΜΕΑ. Ειδικό αντικείμενο της αποτελεί και η διενέργεια χημικών και οργανοληπτικών αναλύσεων ελαιολάδου, με σκοπό την προστασία και προώθηση της ποιότητάς του, τη συνεργασία με διεθνείς οργανισμούς και την παρακολούθηση τεχνολογικών εξελίξεων στον τομέα αυτό.

### Δ/νση Διαχείρισης Δεδομένων, Στατιστικής Επεξεργασίας και Εποπτείας Ηλεκτρονικού Εμπορίου
Η Διεύθυνση Διαχείρισης Δεδομένων, Στατιστικής Επεξεργασίας και Εποπτείας Ηλεκτρονικού Εμπορίου έχει ως αποστολή τη συλλογή, ανάλυση και διαχείριση πληροφοριών που σχετίζονται με τον έλεγχο της αγοράς, την πάταξη του παράνομου εμπορίου και την εποπτεία του ηλεκτρονικού εμπορίου, σε συνεργασία με εθνικούς και διεθνείς φορείς. Στις αρμοδιότητές της περιλαμβάνονται η συγκέντρωση και επεξεργασία δεδομένων από τις Διευθύνσεις της ΔΙ.Μ.Ε.Α., η ανάλυση κινδύνου και η εκπόνηση στατιστικών μελετών, καθώς και η τήρηση στοιχείων για ελέγχους, παραβάσεις, πρόστιμα και προσφυγές. Η ίδια είναι αρμόδια για την εποπτεία της διαδικτυακής εμπορίας αγαθών, τον έλεγχο καταγγελιών για παράνομα ηλεκτρονικά καταστήματα και τη συνεργασία με την Εθνική Επιτροπή Τηλεπικοινωνιών και Ταχυδρομείων (ΕΕΤΤ) και τη Δίωξη Ηλεκτρονικού Εγκλήματος. Διαχειρίζεται την εφαρμογή «e-Καταναλωτής» για την παρακολούθηση της εξέλιξης των τιμών αγαθών και υπηρεσιών και εκπονεί εκθέσεις και αναλύσεις για την αγορά και την πορεία του ηλεκτρονικού εμπορίου. Παράλληλα, εκπροσωπεί τη χώρα σε ευρωπαϊκούς και διεθνείς οργανισμούς για θέματα ελέγχου αγοράς και παράνομου εμπορίου, ενώ συντάσσει τον στρατηγικό και επιχειρησιακό προγραμματισμό της ΔΙ.Μ.Ε.Α. και την ετήσια έκθεση πεπραγμένων.

## Εκπαίδευση προσωπικού
Το προσωπικο της ΔΙΜΕΑ και υπαλλήλων συνεργαζομένων υπηρεσιών αυτής, συμμετέχει σε εκπαιδευτικά προγράμματα του Εθνικού Κέντρου Δημόσιας Διοίκησης και Αυτοδιοίκησης, καθώς και σχολών, ιδρυμάτων και άλλων κέντρων εκπαίδευσης του δημοσίου ή ιδιωτικού τομέα στο εγχώρια ή και στο εξωτερικό.

## Δείτε επίσης

* Ανεξάρτητη Αρχή Δημοσίων Εσόδων
* Σώμα Δίωξης Οικονομικού Εγκλήματος
* Ηλεκτρονικό εμπόριο

## Παραπομπές

Κατηγορία:Παράνομη οικονομία
Κατηγορία:Υπουργείο Ανάπτυξης (Ελλάδα)